राहत से डीआरआई की पूछताछ जारी  
अघोषित विदेशी मुद्रा ले जाने के आरोप में गिरफ्तार राहत फतेह अली खान से दूसरे दिन भी डीआरआई के अधिकारी पूछताछ कर रहे हैं।
अघोषित विदेशी मुद्रा ले जाने के आरोप में गिरफ्तार पाकिस्तानी गायक राहत फतेह अली खान से सोमवार को दूसरे दिन भी राजस्व खुफिया निदेशालय (डीआरआई) के अधिकारी पूछताछ कर रहे हैं। डीआरआई के एक अधिकारी ने कहा, "राहत फतेह अली से अभी भी पूछताछ की जा रही है और पाकिस्तानी उच्चायोग के वरिष्ठ अधिकारी पहले ही हमारे कार्यालय का दौरा कर चुके हैं।"  फतेह को रविवार को इंदिरा गांधी अंतर्राष्ट्रीय हवाई अड्डे से गिरफ्तार किया गया था। उनके 15 साथियों के पास से एक लाख डॉलर से अधिक की अघोषित विदेशी मुद्रा बरामद की गई थी। वे सभी एक सम्मान समारोह और एक कार्यक्रम में शिरकत करने के बाद स्वदेश लौट रहे थे।  अधिकारी के मुताबिक डीआरआई के अधिकारियों ने देर रात तक पूछताछ की लेकिन उनके खिलाफ अभी तक मामला दर्ज नहीं किया गया है। महान गायक उस्ताद नुसरत फतेह अली खान के भतीजे राहत फतेह भारत और पाकिस्तान दोनों मुल्कों में काफी लोकप्रिय हैं।